ב-8 באפריל בפרק של התוכנית "Raw", אמברוז היה אמור להתמודד מול בובי לאשלי בקרב יחידים שהוגדר כאחרון של אמברוז. לעומת זאת, הקרב לא התרחש בפועל, זאת לאחר שלאשלי העליב את אשתו של אמברוז, רנה יאנג, עלבון שגרם לפריצת תגרה בין השניים אשר הסתיים בכך שאמברוז הוטח אל תוך שולחן שדרנים. לאחר שהתוכנית ירדה מהאוויר, אמברוז הצטרף לרולינס וריינס כדי להודות למעריצים על העידוד והתמיכה בו לאורך הדרך. שבוע לאחר מכן, הוא הופיע בפעם האחרונה במסגרת התוכנית "Raw". הקרב האחרון שלו בחוזה התרחש באירוע שנקרא The Shield's Final Chapter ונערך ב-21 באפריל, ובו הוא, ריינס ורולינס ניצחו פעם נוספת את קורבין, לאשלי ומקינטייר. החוזה שלו בארגון פג תוקף ב-30 באפריל.
All Elite Wrestling (2019–היום).
ב-1 במאי, גוד פרסם וידאו בטוויטר, שבו הוא רמז על חזרתו של דמותו, ג'ון מוקסלי, כשנראה שהוא פורץ מתוך כלא. הוא ערך את הופעת הבכורה הבלתי מתוכננת שלו באירוע Double or Nothing אשר שימש כאירוע הבכורה של הארגון AEW, שנערך ב-25 במאי, כשתקף את כריס ג'ריקו, קני אומגה והשופט שניהל את הקרב בין ג'ריקו לאומגה, לאחר הקרב ביניהם. זמן קצר לאחר מכן, דווח שמוקסלי הוחתם לחוזה ארוך טווח בארגון. מוקסלי ערך את קרב הבכורה שלו ב-AEW באירוע Fyter Fest, שנערך ב-29 ביוני, כשניצח את ג'ואי ג'נלה בקרב ללא סנקציות. לאחר הקרב, מוקסלי הותקף על ידי אומגה כנקמה על מעשיו הקודמים. כתוצאה מכך, קרב בין השניים הוכרז לאירוע All Out, שייערך ב-31 באוגוסט. לעומת זאת, ב-23 באוגוסט, מוקסלי הוכרח לוותר על השתתפותו באירוע לאחר שאיבחנו אצלו זיהום במרפק, והוא נאלץ לעבור ניתוח כדי להסיר זאת. הנהלת AEW הסירה אותו מהקרב בעקבות כך ומינתה את המתאבק פאק כמחליפו לקרב נגד קני אומגה. מוקסלי ערך את חזרתו לארגון ב-2 באוקטובר במסגרת תוכנית הבכורה השבועית של הארגון, המוכרת בשם Dynamite, כשתקף את קני אומגה במהלך הקרב שלו. שבוע לאחר מכן, מוקסלי שב לפעילות בזירה, כשניצח את שון ספירס. ב-16 באוקטובר, מוקסלי ופאק הפסידו בקרב זוגות לקני אומגה ואדם פייג', זאת לאחר שמוקסלי תקף את פאק ונטש אותו להיות לבדו מול השניים. ב-23 באוקטובר, מוקסלי התחרה נגד פאק בקרב אשר הסתיים בתיקו עקב חריגה מגבולות הזמן המוקצב לשידור התוכנית. באירוע Full Gear, שנערך ב-9 בנובמבר, מוקסלי ניצח את קני אומגה בקרב ללא סנקציות. ב-13 בנובמבר, מוקסלי גבר על מייקל נאקאזווה; לאחר הקרב, הוא הציב אתגר בפני הרוסטר של AEW. מאוחר יותר באותה התוכנית, דארבי אלין נענה בחיוב לאתגר שלו. שבוע לאחר מכן, מוקסלי גבר על אותו אלין. ב-4 בדצמבר, מוקסלי ניצח את ג'ואי ג'נלה.
במהלך חודש דצמבר, מוקסלי היה מעורב בעלילה עם אלוף העולם של AEW, כריס ג'ריקו, וקבוצתו The Inner Circle, כשג'ריקו הציע למוקסלי להצטרף לקבוצה. ב-1 בינואר 2020, מוקסלי גבר על טרנט; לאחר הקרב, הוא הודיע שבפרק של התוכנית הבאה הוא ימסור את תשובתו להצעה של ג'ריקו. ב-8 בינואר, מוקסלי נענה בחיוב להצעתו, אך לאחר מספר דקות של חגיגות בזירה, מוקסלי הודיע שהוא התבדח והוא לא מעוניין להצטרף לקבוצה. לאחר מכן, הוא הטיח בקבוק שמפניה בראשו של ג'ריקו וביצע עליו את מהלך הסיום שלו, ה-Paradigm Shift, כמו גם לסמי גווארה, התחמק מג'ייק הייגר וברח אל אזור הקהל. שבוע לאחר מכן במסגרת הספיישל Bash at the Beach, מוקסלי ניצח את סמי גווארה כתוצאה מהכנעה והעפיל לקרב נגד פאק אשר קבע את זהות המועמד לאליפות העולם של AEW ב-22 בינואר; לאחר הקרב, מוקסלי הותקף על ידי חברי קבוצת The Inner Circle, כשהוא אף ספג פציעה בעינו עקב מכה של ג'ריקו בעזרת חפץ זר. ב-22 בינואר, מוקסלי ניצח את פאק וכתוצאה מכך הפך לטוען לכתר על אליפות העולם של AEW נגד ג'ריקו באירוע Revolution. ב-5 בפברואר, מוקסלי ניצח את אורטיז. שבוע לאחר מכן, הוא ניצח בקרב יחידים את סנטנה, כשלאחר הקרב הוא הותקף על ידי חברי קבוצת Inner Circle וגם על ידי ג'ף קוב, שערך בכורה מפתיעה. ב-19 בפברואר, מוקסלי ניצח בקרב יחידים את אותו קוב. באירוע Revolution, שנערך ב-29 בפברואר 2020, מוקסלי ניצח את ג'ריקו וכתוצאה מכך הפך לאלוף העולם החדש של AEW. ב-15 באפריל, מוקסלי הגן בהצלחה על התואר נגד ג'ייק הייגר בקרב ללא חוקים. ב-6 במאי, מוקסלי ניצח את פרנקי קאזריאן בקרב שאינו היה על תוארו. רגעים ספורים לאחר מכן, חברי קבוצת הדארק אורדר תקפו את מוקסלי, קאזריאן ואת קבוצתו של האחרון, SoCal Uncensored (כריסטופר דניאלס וסקורפיו סקיי). מנהיג קבוצת הדארק אורדר, מר ברודי לי, הגיע לזירה ואיתגר את מוקסלי לקרב על האליפות באירוע Double or Nothing, אתגר שאליו מוקסלי נענה בחיוב. באירוע זה, שנערך ב-23 במאי, מוקסלי גבר על לי והגן בהצלחה על תוארו. באירוע Fight for the Fallen, שנערך ב-15 ביולי, מוקסלי ניצח את בריאן קייג' כתוצאה מהכנעה טכנית. ב-5 באוגוסט בפרק של התוכנית "Dynamite", מוקסלי רשם הגנה מוצלחת נוספת על התואר, הפעם מול דארבי אלין. לאחר מכן, מוקסלי נקלע לפיוד עם MJF, שניהל קמפיין בסגנון בחירות לנשיאות וטען שמגיע לקהל האוהדים אלוף טוב יותר ממה שקיים. השניים התמודדו זה מול זה באירוע All Out, שנערך ב-5 בספטמבר, ובו מוקסלי יצא עם ידו על העליונה.
בחודש בספטמבר, מוקסלי פתח בפיוד עם אדי קינגסטון. הוא רשם הגנה מוצלחת על תוארו מולו ב-23 בספטמבר בפרק של התוכנית "Dynamite", כשניצח אותו כתוצאה מהכנעה שגרמה לקינגסטון להתעלף. לאחר שהגן בהצלחה על התואר מול לאנס ארצ'ר במסגרת קרב ללא פסילות ב-14 באוקטובר בפרק של התוכנית "Dynamite", הוא הותקף על ידי קינגסטון, שמחה על כך שמוקסלי לא גרם לו להיכנע בקרב ביניהם. לבסוף, השניים התמודדו ביניהם פעם נוספת, הפעם במסגרת חוקי קרב "אני נכנע" באירוע Full Gear, שנערך ב-7 בנובמבר, ובו מוקסלי ניצח ושמר על תוארו. בספיישל Winter Is Coming, שנערך ב-2 בדצמבר, מוקסלי איבד את תואר אליפות העולם לקני אומגה, בצעד שקטע תקופת כהונה של 277 ימים וסימל את הפסדו הראשון של מוקסלי ב-AEW. בספיישל Beach Break, שנערך ב-3 בפברואר 2021, מוקסלי ו-Death Triangle (פאק וריי פיניקס) הפסידו לקני אומגה וה-Good Brothers (דוק גאלוס וקארל אנדרסון). באירוע Revolution, שנערך ב-7 במרץ, מוקסלי כשל בניסיונו להשיב אליו את חגורת אליפות העולם לאחר שהפסיד לאלוף, קני אומגה במסגרת קרב מוות התפוצצות חוטי תיל. ב-12 במאי, מוקסלי הגן בהצלחה על אליפות ארצות הברית במשקל כבד של IWGP מול יוג'י נאגאטה. בלילה הראשון של הספיישל Fyter Fest, שנערך ב-14 ביולי, מוקסלי ניצח את קארל אנדרסון. שבוע לאחר מכן במסגרת הלילה השני של ספיישל זה, מוקסלי איבד את אליפות ארצות הברית במשקל כבד של IWGP ללאנס ארצ'ר לאחר שהפסיד לאחרון בקרב מוות טקסס. ב-20 באוגוסט בפרק הספיישל "The First Dance" של התוכנית השבועית "Rampage", מוקסלי גבר על דניאל גרסיה. באירוע All Out, שנערך ב-5 בספטמבר, מוקסלי ניצח את סאטוסי קוג'ימה; לאחר הקרב, הוא הותקף על ידי מתאבק NJPW, מינורו סוזוקי, שביצע את הבכורה שלו בארגון. ב-27 באוקטובר בפרק של התוכנית "Dynamite", מוקסלי גבר על פרסטון "10" ואנס במסגרת הסיבוב הראשון של טורניר ההדחות על המועמדות לאליפות העולם של AEW; לעומת זאת, הוא הוסר מהקרב בסיבוב הבא מול אורנג' קאסידי, זאת לאחר שהוא נכנס לתוכנית טיפול באלכוהול בחייו האישיים. מי שהוכרז כממלא מקומו בטורניר היה מירו. מוקסלי שב לפעילות בארגון ב-19 בינואר 2022 בפרק של התוכנית "Dynamite". יומיים לאחר מכן בפרק של התוכנית "Rampage", מוקסלי גבר על אית'ן פייג'. ב-28 בינואר בפרק של התוכנית "Rampage", מוקסלי רשם ניצחון נוסף, הפעם על אנתוני בואנס. ב-9 בפברואר בפרק של התוכנית "Dynamite", מוקסלי ביחד עם CM פאנק ניצחו את FTR (קאש וילר ודקס הרווד). באירוע Revolution, שנערך ב-6 במרץ, מוקסלי ניצח את בריאן דניאלסון. ב-30 במרץ בפרק של התוכנית "Dynamite", מוקסלי גבר על ג'יי לית'ל. ב-8 באפריל בפרק של התוכנית "Rampage", מוקסלי ניצח את וילר יוטה. ב-1 ביוני בפרק של התוכנית "Dynamite", מוקסלי רשם ניצחון על דניאל גרסיה. ב-8 ביוני בפרק של התוכנית "Dynamite", מוקסלי ניצח את קייל אוריילי בקרב אשר קבע מי יקבל קרב עתידי על אליפות העולם הזמנית של AEW באירוע Forbidden Door. באירוע זה, שנערך ב-26 ביוני, מוקסלי ניצח את הירושי טנהאשי וזכה באליפות העולם הזמנית. הוא רשם הגנה מוצלחת על תוארו לאחר שניצח את ברודי קינג ב-6 ביולי בפרק של התוכנית "Dynamite".
New Japan Pro-Wrestling (2019–היום).
לאחר שבועות שבהם ארגון NJPW פרסם סרטונים אודות איש מסתורי אשר רודף אחר ג'וס רובינסון, כשלבסוף מוקסלי נחשף כאיש זה. המנכ"ל של AEW, טוני חאן, הצהיר שהוא יאפשר למוקסלי להתחרות בארגונים מסביב לעולם במקביל לפעילותו ב-AEW במהלך הקיץ עד שעסקת הטלוויזיה של AEW תיכנס לתוקף בסתיו. ב-5 ביוני, מוקסלי ערך את קרב הבכורה שלו ב-NJPW והוא ניצח את ג'וס רובינסון בקרב על אליפות ארצות הברית במשקל כבד של IWGP וכתוצאה מכך הפך לאלוף החדש.